Lögdeälven

Lögdeälven er en elv i Västerbottens län i Sverige. Elva springer ut fra Gransjön sørøst i Vilhelmina kommune, og renner sørøstover gjennom Åsele kommune til Lögdasjön. Herfra fortsetter elva gjennom Bjurholm kommune og Nordmaling kommune til utløpet i Nordmalingsfjärden-

Berggrunnen i området elva renner gjennom, domineres av grunnfjell av granitt og gneis. Elva er utsatt for forsuring, men det er gjennomført kalking av sideelver. Elva har verdifulle stammer av laks og sjøørret. I 2017-sesongen ble det fisket cirka 140 laks og nærmere 400 sjøørret i elva.

Lögdeälvens vildmarksled følger elvas nedre del gjennom Nordmaling og Bjurholm kommuner, i alt 85 kilometer. Langs ruta finnes 17 leskur og ni overnattingshytter. Hyttene kan brukes gratis etter «førstemann til mølla».

Som de fleste elver, har også Lögdeälven blitt brukt til tømmerfløting. I den forbindelse ble hindringer mange steder ryddet unna, noe som påvirket dyreliv og fiske negativt. I senere tid er det gjort arbeid for å gjenskape et mer naturlig elveløp.

Se også 
 Liste over elver i Sverige

Referanser 

Elver i Västerbottens län
Vilhelmina kommune
Åsele kommune
Bjurholm kommune
Nordmaling kommune